***ኣይንፈላለ ቃል ሓርበኛታት ኣቦታትና፡***

*ኣይንፈላለ ኢሎም ዝኣተዉ ኪዳን፡ ብሓንሳብ ሚሒሎም መጽሓፍ ቁዱስ ቁርኣን፡ ሓቢሮም በሊዕም ስጋ ኣስላም ክስታን፡ ኣቦይ ወልድኣብ ሸኽ ኢብራሂም ሱልጣን።*

*ዓማጺ ከይዝርጎ ውህደት ህዝቦም፡ ሓድነት ከይፈርስ ሕሰም ተሰኪሞም፡ ንፍቕሪ ቅድሚ ሃይማኖት ሂቦም፡ ንጸላኢ እምቢ ጸኒዖም ኣብ ሪሞም፡*

*ኣብ እምነት ተሪሮም ዝጸንዑ፡ ብሓንሳብ ሰትዮም ብሓደ ዝበልዑ፡ ግንባር ኮይኖም ቅድሚት ዝስርዑ፡ ከይፈላለዩ ብማሕልኦም ዝኾርዑ።*

*ደቆም እንዲና ደቂዞም ሓላላት፡ ኣሰሮም ክንስዕብ ኣኽቢርና ቃላት፡ ከይንፈላለ ዝኣሰርና ሰውራዊ ቅናት፡ ሳላ ኮምኡ ዝገበርና ዝኮና ዕዉታት።*

*ቁጽርና መዓስ ይፈልጥ በዚሑ፡ ራህዋ ክንረክብ ናብራና ከርፊሑ፡ ከይንፈላለ ፍቕርና ሰቢሑ፡ ­­ ንድሕሪት ንመልሶ ንዝመጸ ነቢሒ።*

*ቃልቶም ዓበይቲ ዘይተበታተኑ፡ ኣብ ቤተክርስትያን መስጊድ ብሓደ ዝኣምኑ፡ ጸጸር ዊሒጦም ኣብነት ዝኾኑ፡ ታሪኾም ንዘክር ሕጂዩ እዋኑ።*

*ኣባይና ይፈለ ካብ ሓዉ ሓብቱ፡ ኣዲኡ ገዲፉ ጓና ዝፈቱ፡ ኣማስዩስ ኣበይ ኮን’ዩ ዝኣቱ፡ ልቢ ይግበር ክምለስ ኣብ ቤቱ።*

*ሕጂውን ከም ቀደምና ኣይንፈላለ፡ ሓወይ ሓብተይ ኢልና ንተኣላለ፡ ቃል ኣቦና ወልድኣብ፡ ኢብራሂም ኮምኡዩ ዝበለ።*

*ነባሪ ዝኽሪ ንሰማእታትና ዓወት ንሓፋሽ ገብረንጉስ መስመር ታሕሳስ 14, 2018*